Boedelplan en testament se wense moet ooreenstem | Landbou
Moenie aanneem daar is nog baie tyd voor jy oor 'n boedel moet besin nie. Jou omstandighede kan binne 'n oogwink verander en dan is dit te laat. Begin jou beplanning die oomblik wanneer jy jou by die boerdery aansluit. Foto ter illustrasie: Vida Booysen
Behoorlike boedelbeplanning neem alle bates, die moontlike koste en die belastingimplikasies in ag wanneer 'n boer te sterwe kom. As jy nie die gevolge van onvoldoende boedelbeplanning verstaan nie, kan daar dus onbedoelde nadelige gevolge vir jou erfgename wees.
"Elke boer het 'n verskeidenheid bates en elkeen se omstandighede is eiesoortig. Daarom is daar nie 'n enkele oplossing wat almal pas nie," sê me. Chanel Kempff, FNB se hoof van fidusiêre advies en waarde-aanbieding vir kliënte.
Daar is 'n algemene wanopvatting dat boedelbeplanning net beteken jy moet 'n testament opstel en dat die doel daarvan is om jou boedelbelasting tot die minimum te beperk.